KOMISIJOS SPRENDIMAS
2008 m. spalio 23 d.
iš dalies keičiantis Sprendimo 2006/241/EB nuostatas dėl tam tikrų rūšių valgomųjų sraigių importo iš Madagaskaro
(pranešta dokumentu Nr. C(2008) 6083)
(Tekstas svarbus EEE)
(2008/825/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. gruodžio 18 d. Tarybos direktyvą 97/78/EB, nustatančią principus, reglamentuojančius iš trečiųjų šalių į Bendriją įvežamų produktų veterinarinių patikrinimų organizavimą (1), ypač į jos 22 straipsnio 6 dalį,
kadangi:
(1)
2006 m. kovo 24 d. Komisijos sprendimu 2006/241/EB dėl tam tikrų apsaugos priemonių, taikomų tam tikriems Madagaskaro kilmės gyvūninės kilmės produktams, išskyrus žuvininkystės produktus (2), uždrausta importuoti Madagaskaro kilmės gyvūninės kilmės produktus, išskyrus žuvininkystės produktus.
(2)
2007 m. kovo mėn. Bendrija, siekdama įvertinti Madagaskaro visuomenės sveikatos kontrolę ir žuvininkystės produktų gamybos sąlygas, šioje trečiojoje šalyje atliko patikrinimą. Atlikus patikrinimą ir Madagaskarui vėliau pateikus informacijos paaiškėjo, kad ši šalis teikia reikiamas garantijas, kad būtų leista iš jos į Bendriją importuoti tam tikrų rūšių valgomąsias sraiges.
(3)
Todėl Sprendimą 2006/241/EB reikėtų atitinkamai iš dalies pakeisti.
(4)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimas 2006/241/EB iš dalies keičiamas taip:
1)
1 straipsnis pakeičiamas taip:
„1 straipsnis
Šis sprendimas taikomas Madagaskaro kilmės gyvūninės kilmės produktams, išskyrus žuvininkystės produktus ir sraiges.“
2)
Įterpiamas šis 1a straipsnis:
„1a straipsnis
Šiame sprendime sraigėmis vadinami atšaldyti, sušaldyti, išimti iš kiautų, išvirti, paruošti ar konservuoti Helix pomatia Linné, Helix aspersa Muller, Helix lucorum rūšių ir Achatinidae šeimos rūšių sausumos pilvakojai.“
2 straipsnis
Šis sprendimas skirtas valstybėms narėms.
Priimta Briuselyje, 2008 m. spalio 23 d.